Dr. **Lisa-Maria Kellermayrová** (nem. Lisa-Maria Kellermayr; \* 1985 – † 28./29. júl 2022, Seewalchen am Attersee) bola rakúska všeobecná lekárka.

Životopis
---------

Narodila sa v roku 1985. Počas pandémie COVIDu doma navštívila tisíce pacientov a pacientiek. Do tejto role sa prihlásila dobrovoľne ako nezadaná a bezdetná. Počas pandémie pracovala každý deň 12 hodín.

Vystupovala v médiách o COVIDe, kde verejne podporovala očkovanie. Pri proteste proti vakcínam vo Welse omylom uviedla, že protestujúci blokujú núdzový vchod do nemocnice. Polícia jej tweet označila za fake news, odvtedy začali vyhrážky smrťou.

Svoju súkromnú prax viedla v meste Seewalchen am Attersee. Vo svojej ambulancii musela zamestnať pracovníka súkromnej bezpečnostnej služby. Koncom júna však ordináciu musela zavrieť keďže ju finančne neutiahla a bála sa o svojich zamestnancov. V tom čase už sedem mesiacov čelila vyhrážkam. Na bezpečnosť svojej ordinácie minula viac než 100 000 eur. Vybudovala v nej aj núdzovú miestnosť a pod stolom mala tlačítko na privolanie pomoci. V polovici júla uviedla, že ordináciu zatvára nastálo pretože nemohla ponúknuť perspektívu práce za normálnych podmienok.

Prokuratúra vo Welse ukončila vyšetrovanie nemeckého občana „podozrivého z vyhrážania sa lekárke s tým, že za prípad sú zodpovedné nemecké úrady". Nemecké úrady však vyhlásili, že muž sa vyhrážal cez tzv. darknet kam nemali dosah. Novinári však vypátrali muža z okolia Berlína, účastníka neonacistickej scény ako aj muža z Horného Bavorska, ktorý sa lekárke vyhrážal za zradu.

Posledný rozhovor s *Der Standard* urobila 28. júla 2022. Jej telo našli 29. júla 2022 v jej ambulancii v Seewalchen am Attersee. Prokuratúra vo Welse prípad uzavrela ako samovraždu. Začiatkom augusta bavorská prokuratúra potvrdila vyšetrovanie muža, ktorý sa Kellermayrovej vyhrážal. V júni Rakúsko zrušilo povinné očkovanie, ktoré nebolo nikdy poriadne implementované.

Referencie
----------

1. 1 2 3 4   Antivaxeri sa jej vyhrážali, siahla si na život. Telo rakúskej lekárky našli s listom na rozlúčku. *ta3.com* (Bratislava: C.E.N.). Dostupné online [cit. 2022-08-03].
2. 1 2 3 4  TASR. Lekárka, ktorej sa vyhrážali antivaxeri, spáchala samovraždu. *pravda.sk* (Bratislava: OUR MEDIA SR), 2022-07-30. Dostupné online [cit. 2022-08-03]. ISSN 1336-197X.
3. 1 2 3 4   *Rakouská lékařka spáchala sebevraždu. Čelila výhrůžkám kvůli obhajování očkování proti covidu* [online]. Praha: Český rozhlas, 2022-07-30, [cit. 2022-08-03]. Dostupné online.
4. 1 2 3 4  SCHMIDT, Colette M.; DAS GUPTA, Oliver. *Lisa-Maria Kellermayr 1985–2022* [online]. derstandard.at, 2022-07-31, [cit. 2022-08-03]. Dostupné online.
5. 1 2 3 4  CONNOLLY, Kate. Austrian doctors speak out after suicide of GP following Covid threats. *The Guardian* (Londýn: Guardian News and Media Limited), 2022-08-02. Dostupné online [cit. 2022-08-03]. ISSN 0261-3077.
6. 1 2 3 4 5 6 7 8  BÖHMER, Kristina. Antivaxeri sa jej vyhrážali smrťou a polícia jej nepomohla. Rakúska lekárka spáchala samovraždu. *dennikn.sk* (Bratislava: N Press), 2022-08-02. Dostupné online [cit. 2022-08-03]. ISSN 1339-844X.
7. 1 2 3 4  ROSA, Tomáš. *Čelila výhrůžkám antivaxerů. Lékařka si vzala život, její smrt šokovala Rakousko* [online]. denik.cz, 2022-08-01, [cit. 2022-08-03]. Dostupné online.
8. ↑  TASR. Muža z Bavorska vyšetrujú v súvislosti so samovraždou rakúskej lekárky. *teraz.sk* (Bratislava: TASR), 2022-08-03. Dostupné online [cit. 2022-08-03].

Externé odkazy
--------------

* Webstránka Dr. Kellermayrovej Archivované 2022-08-03 na Wayback Machine s uverejnenými vyhrážkami

Autoritné údaje: * GND: 1264197101
* VIAF: 4910166007101475590003